Nastavno-naučnom veću Filozofskog fakulteta Beograd

U Beogradu, 8. februar 2022.

Odlukom Izbornog veća Filozofskog fakulteta u Beogradu, donetom na Drugoj redovnoj elektronskoj sednici, održanoj 23/24. decembra 2021. godine, izabrani smo u Komisiju za pripremu referata o kandidatima za izbor u zvanje redovnog profesora za užu naučnu oblast ARHEOLOGIJA, sa punim radnim vremenom na neodređeno vreme. Na konkurs se prijavio jedan kandidat, **prof. dr Miroslav Vujović.** Po uvidu u podnetu dokumentaciju i radove kandidata, Veću podnosimo sledeći

**IZVEŠTAJ**

Miroslav Vujović rođen je 1968. godine u Beogradu, gde je završio osnovnu i srednju školu. Diplomirao je na Odeljenju za arheologiju Filozofskog fakulteta u Beogradu 1994. godine, a sledeće je izabran u zvanje asistenta na istom Odeljenju. Magistrirao je 1998. godine i doktorirao 2004. sa temom *Rimske bronzane posude na tlu Srbije*, sa prof. dr Aleksandrom Jovanovićem kao mentorom. Iste godine je izabran u zvanje docenta na Odeljenju za arheologiju i reizabran u isto zvanje 2009. godine. U zvanje vanrednog profesora na Odeljenju za arheologiju kolega Vujović je izabran 2014. godine i reizabran u isto zvanje 2019. godine.

U nastavi je angažovan na grupi predmeta iz oblasti arheologije Rima, na velikom broju obaveznih i izbornih kurseva na svim nivoima studija. Kao mentor i član komisija angažovan je na brojnim master i doktorskim radovima. Rezultati studentskih evaluacija kolege Vujovića ukazuju na njegov savestan i kvalitetan rad sa studentima.

U svom naučnom radu, dr Vujović dosledno prati interesovanje za rimsku provincijsku arheologiju, sa posebnom pažnjom za tematiku rimske vojske, naoružanja i opreme, i različitih društvenih, ekonomskih i kultnih aspekata prisustva rimske uprave u provincijama centralnog Balkana. Osim toga, profesor Miroslav Vujović pokazuje i posebno interesovanje za pitanja i probleme razvoja arheologije u prvoj polovini prošlog stoleća. Od izbora u zvanje vanrednog profesora, objavio je jednu naučnu monografiju, sedam radova u monografiji/zborniku međunarodnog značaja, jedan rad u istaknutom međunarodnom časopisu, tri naučna članka u nacionalnim časopisima od međunarodnog značaja, pet radova u vrhunskim časopisima nacionalnog značaja, četiri rada u domaćim časopisima, kao i po dva rada proistekla iz saopštenja na nacionalnom, odnosno međunarodnom naučnom skupu. U istom periodu, učestvovao je sa 10 saopštenja na međunarodnim naučnim skupovima i sa 6 saopštenja na nacionalnim konferencijama. Bio je angažovan u svojstvu istraživača na naučnom projektu Arheološkog instituta u Beogradu *Urbanizacija i transformacija gradskih centara civilnog, vojnog i rezidencijalnog karaktera na prostoru rimskih provincija* (rukovodilac dr I. Popović), koji finansira Ministarstvo prosvete, nauke i tehnološkog razvoja Republike Srbije.

Monografija dr Vujovića *Rimska civilizacija na tlu Srbije* posvećena je začetku, trajanju i značaju rimske civilizacije na teritoriji današnje Republike Srbije. Čini je četrnaest poglavlja kojima su sveobuhvatno i dokumentovano predstavljeni različiti aspekti razvoja antičke kulture na tlu nekadašnjih rimskih provincija na ovom tlu. Ova poglavlja obuhvataju rimska osvajanja centralnog Balkana sa posebnim osvrtom na značaj, organizaciju i ulogu rimske vojske stacionirane u utvrđenjima duž dunavskog limesa, trasiranje saobraćajnica i nastanak prvih gradova u kojima se stanovništvo novoosvojenih oblasti zajedno sa doseljenicima iz udaljenih delova carstva uvodi u globalni rimski svet. Prateći rezultate dugogodišnjih arheoloških istraživanja gradskih naselja, a posebno Sirmijuma, Singidunuma, Viminacijuma i Naisa, u knjizi *Rimska civiizacija na tlu Srbije* predstavljeni su ne samo razvoj urbanih naselja, već i spomenici rimske arhitekture, umetnosti i religije. Pored organizacije rimskih provincija sagledani su i različiti činioci rimske ekonomije: trgovina, zanatstvo, rudarstvo i poljoprivreda, a posebna pažnja posvećena je svakodnevnom životu vojnika i civila, porodičnom životu, razvoju pismenosti, medicine i termalnih kupatila, te organizaciji javnih svetkovina i spektakala.

U nekoliko radova kolega Miroslav Vujović ostaje dosledan svom osnovnom polju interesovanja za rimsku vojsku i njeno naoružanje. Rad *The slings and arrows of outrageous fortune: long-range fighting units on the Roman limes in Serbia*, objavljen u međunarodnom zborniku *VIVERE MILITARE EST* (Belgrade: 2018) predstavlja svojevrsnu interdisciplinarnu studiju o upotrebi, ulozi i značaju streljačkih i praćkaških jedinica na dunavskom limesu u Srbiji kroz svedočenja antičkih istoriografa, epigrafske spomenike i arheološke pokretne nalaze.

U okviru iste teme on ostaje i u radu *O jednom „jahaču“iz Viminacijuma – prilog proučavanju rimskog streljačkog naoružanja u Srbiji*, gde skreće pažnju na jedan ranije pogrešno protumačeni nalaz iz Viminacijuma, pouzdano ga identifikujujući kao koštani rimski nok za strelu, jedinstven takav primer streljačke opreme na tlu zapadnog Balkana.

U radu *Ring Mail from Galerius' Burial Rite Gamzigrad (Romuliana)* objavljenom u zborniku *ANTE PORTAM AUREAM : STUDIA IN HONOREM PROFESSORIS ALEKSANDAR JOVANOVIĆ* (Belgrade 2017, 239-250) kolega Vujović je dao još jedan vredan doprinos proučavanju rimskog naoružanja i vojne opreme, obrativši posebnu pažnju na nalaze koji potiču iz tumula podignutog nad ostacima lomače cara Galerija na lokalitetu Magura kod Gamzigrada.

Interesantan prilog proučavanju rane istorije Sirmijuma predstavlja rad *Sirmium in the Darkest Hour: A Roman Civilian Stronghold or Military Fortification* ( *Archaeology of Crisis*, Belgrade 2021, 147-162) u kome kolega Vujović iznova tumači pojedine istorijske izvore (Velej Paterkul, Kasije Dion), sučeljavajući ih sa rezultatima decenijskih arheoloških istraživanja, i ističe inicijalni značaj ovog naselja kao ranorimskog vojnog uporišta, a ne isključivo civilnog centra.

Rad *Ratnici i drugi: vizuelni identitet rimskog vojnika u provincijama na prostoru Srbije* ( *LimesPlus* 2021/ 2 (2021) posvećen je reljefnim predstavama na nadgrobnim stelama rimskih vojnika i članova njihovih porodica u kojima se odražava način na koji je ovaj značajni deo populacije podunavskih provincija sagledavao sebe u odnosu prema drugima i društvu kao celini.

U koautorskom radu *Slikana keramika iz Komina (Municipium S...)* (*Nova antička Duklja* XII (2021), 85-96) dr Vujović razmatra pojavu i poreklo slikanih keramičkih posuda iz Komina kod Pljevalja, otkrivenih u u grobovima kremiranih pokojnika na mlađoj kominskoj nekropoli (2- 4. vek), kao i unutar naselja.

U oblasti rimskog kulta i ikonografije kolega Miroslav Vujović objavio je koautorski rad *Mermerna ikonica kulta Podunavskih konjanika iz Muzeja grada Berograda* objavljen u međunarodnom zborniku ( *Ancient Cult on the Balkans through Archaeological Findings and Iconography*, Beograd 2020, 119–129). On je posvećen minijaturnoj kamenoj ikoni iz Slankamena, na kojoj se uočava reljefni prikaz Podunavskih konjanika. Tragovi pigmenata očuvani na površini mermera ukazuju da su polihromnim i kontrastnim oslikavanjem, a uprkos sumarnoj modelaciji kamena i plitkom reljefu, nekada bili istaknuti detalji, naglašene forme, pozadina i bordure. Na osnovu izbora i kompozicije prikazanih motiva ova ikonica opredeljena je u period 3 – 4. veka, doba najintenzivnijeg širenja ovog kulta.

Na polju proučavanja ranohrišćanske ikonografije Miroslav Vujović iskazao se radom *Fish and Gourds: Contribution to the Study of the Cult and Iconography of the Prophet Jonah in the Middle Danube Region*, (*Studia honoraria archaeologica. Zbornik radova u prigodi 65. rođendana prof. dr. sc. Mirjane Sanader*, Zagreb, 2020, str. 491–502), u kojem daje novo tumačenje reljefne predstave sa minijaturne olovne posude nađene na prostoru jugoistočne rimske nekropole Singidunuma. Reljefne predstave u središnjem delu posude on prepoznaje kao prikaz ribe i plodova naročite vrste tikve (grč. kολοκύνθι) poznate kao *Lagenaria siceraria*. Oni, prema mišljenju autora solidno utemeljenom na analognim prikazima, čine poznati simbolično-asocijativni skup prisutan u starozavetnoj priči o proroku Joni i njegovom ikonografskom ciklusu, inače vrlo rasprostranjenom u paleohrišćanskoj umetnosti, te prisutnom na prostoru današnje Srbije i, posebno, u zoni srednjeg Podunavlja.

Nekoliko radova profesor Vujović posvetio različitim pokretnim nalazima iz sfere rimske, ranovizantijske ili srednjovekovne arheologije. U radu *Rimski dodekaedar iz Zavičajnog muzeja u Jagodini* ( *Zbornik Narodnog muzeja* XXV-1 (2021), 251-264) on publikuje jedini poznati nalaz fragmentovanog rimskog dodekaedra, upućujući na njegovu idealnu rekonstrukciju, moguću namenu i tipološko, odnosno hronološko opredeljenje.

Rad *Kadionica iz Narodnog muzeja u Beogradu* (*Zbornik Narodnog muzeja* 23-1 (2017), 151-163) predstavlja još jedan vredan doprinos proučavanju muzejskih zbirki u Srbiji. U njemu kolega Vujović, umesto ranijeg stilsko-hronološkog opredeljenja u ranohrišćanski kulturni krug, na naučno utemeljen način pouzdano identifikuje bronzanu kadionicu iz kasnoantičke zbirke Narodnog muzeja u Beogradu kao rad etrurskih majstora (IV-III vek pre n.e.).

U koautorskom radu *The Glass Finds from the Site 1a (Imperial Palace) at Sirmium – Roman and Medieval Period* (*Godišnjak Muzeja grada Novog Sada* 15 (2019), 2020, 11-34), dr Vujović je razmatrao pitanja upotrebe prozorskog stakla u luksuznim građevinama antičkog Sirmijuma sa posebnim osvrtom na njegovu proizvodnju i distribuciju.

Rad *Poklopac rimske pečatne kutijice iz Sirmijuma* (*ARHAIKA* 4/2016, 105-117) posvećen je jedinom poznatom nalazu rimske kutijice za pečate iz Sirmijuma, kojom su obezbeđivane monetarne celine ili poštanske pošiljke u sklopu državne pošte ili privatne korespodencije.

U svojevrsnoj istraživačkoj studiji *Ranovizantijski kantar iz Singidunuma* ( *Starinar* LXIV, 2014, 161-183), dr Vujović je uspeo da objedini sve elemente davno otkrivene ostave ranovizantijskih predmeta iz Beograda, sa posebnim interesovanjem za delove jednog bronzanog kantara koji su, sticajem specifičnih okolnosti, završili u nekoliko različitih muzejskih zbirki.

Nekoliko radova dr Vujovića bavi se antičkom epigrafikom. U koautorskom radu *New Inscriptions from Sirmium* ( *Zeitschrift für Papyrologie und Epigraphik* 198, 2016), dr Vujović se i ovom prilikom posvećuje tumačenju antičkih natpisa na votivnim i nadgrobnim spomenicima iz Srema. Pored uzorne epigrafske analize nekoliko nedavno otkrivenih natpisa iz Sirmijuma, u ovom radu se ukazuje i na posebnu namenu pojedinih kamenih spomenika kao postolja za statue podignute u čast isaknutih žitelja ove panonske metropole.

U radu *New beneficiary inscription from Nevesinje* (*Illyricum Romanum: Studiola in honorem Miloje Vasić*, Belgrade 2020, 64-69) dr Vujović publikuje nepoznati beneficijarni natpis sa žrtvenika pronađenog nedaleko od Nevesinja u Bosni i Hercegovini. Posvetu Jupiteru najboljem i najvećem ponudio je, prema njegovom čitanju, rimski konzularni beneficijar u vreme aktivne vojne službe u Legiji I Adiutrix. Na osnovu paleografskih i stilskih karakteristika, natpis je datovan u kraj 2. i 3. vek nove ere.

Drugačijoj vrsti natpisa dr Vujović se posvetio radu *Inscriptions on Illyrian helmets from Budva* (*Antička Budva: Zbornik radova s Međunarodnog multidisciplinarnog naučnog simpozijuma po pozivu održanog u Budvi 28–30. novembra 2018. godine*, Budva 2021, 200-221) publikujući natpise koje je prvi uočio na tri ilirska šlema iz helenističke nekropole u Budvi. Radi se o sažetim natpisima izvedenim slovima grčkog alfabeta (EYTI/EΠΙ, ΠPEY, MEΔ, ΛΙC), koje autor tumači kao profane oznake vlasništva u vidu skraćenih ličnih imena grčkog, ilirskog ili istočnog porekla. Na trećem šlemu javlja se natpis otisnut pečatom i sastavljen od dva slova, koji bi mogao da se pročita kao IE, EI, IΘ, ΘI (i manje verovatno: IΣ ili ΣI). Ovu jedinstvenu pojavu pečata na ilirskim šlemovima autor tumači kao zvaničnu oznaku radionice, odnosno grada, ili kao numeričku oznaku kojom su mogle biti iskazane težina/količina materijala, serija ili broj izrađenih komada.

Razuđena istraživačka interesovanja i naučna radoznalost kolege Miroslava Vujovića navodila su ga i van granica antičke arheologije o čemu svedoči nekoliko zapaženih radova.

U radu *Hodočasnička školjka iz Braničeva* (*Glasnik SAD* 29 (2014), 289 - 314), kolega Miroslav Vujović je skrenuo pažnju na nalaz perforiranog kapka mediteranske školjke (Pecten jacobaeus) sa lokaliteta Svetinja kod Braničeva (12-13. vek), opredeljujući ga pouzano kao religioznu insigniju zapadnoevropskih hodočasnika u kontekstu srednjevekovnih krstaških pohoda koji su vodili dolinama Dunava i Morave prema Konstantinopolju i Svetoj zemlji.

U oblasti sfragistike i numizmatike kolega Vujović dao je dva nedavna doprinosa. Tako radom *Olovni pečat Mihajla Strifna iz Muzeja grada Beograda* (*Numizmatičar* 39 (2021), 73-91) on ne samo da prvi objavljuje i uspešno tumači fragmentarno očuvani vizantijski olovni pečat iz Braničeva, već pruža i detaljan prosopografski osvrt na kursus njegovog vlasnika - carskog zeta i megaduksa Mihajla Strifna. Pouzdanim razrešenjem natpisa na reversu pečata ovog znamenitog admirala vizantijskijske flote s kraja 12. veka, ali i identifikacijom karakteristične reljefne predstave dva svetitelja na reversu, Vujović bliže datuje pečat u period najvećeg uspona ovog visokog zvaničnika (1195-1198) povezujući njegovu pojavu u Braničevu sa zvaničnom korespodencijom u dramatičnim godinama vladavine cara Aleksija III Anđela (1195–1203) i značajnom ulogom vizantijske flote u kontroli Podunavlja.

U koautorskom radu *Žeton iz Donjeg grada Beogradske tvrđave* (*Numizmatičar* 39 (2021), 101-109) Miroslav Vujović posvetio je pažnju interesantnom nalazu nemonetarne kovanice iz Beograda. Žeton od bakarne legure korišćen za računanje ili hazardne igre, pripada naročito popularnom tipu „ruža/orb“ izrađivanom u Nirnbergu najverovatnije u periodu između 1583. i 1601. godine.

Na drugoj strani, koautorskim radom *Yours ever... ili ko je bila Ketrin Braun? Istraživanja praistorijske Vinče i britanski uticaji za vreme i posle I svetskog rata*, kolega Miroslav Vujović otvara novo poglavlje u svom istraživačkom opusu. Njime se kroz proučavanje obimne arhivske građe rasvetljava lik i uloga gospođe Ketrin Braun koja je značajno uticala na nastavak, obim i afirmaciju istraživanja praistorijskog lokaliteta Vinča između dva svetska rata, ali i ukazuje na moguće aktivnosti i spregu britanske arheologije, diplomatije i obaveštajnih službi na našem tlu.

Da polje istorije arheologije i muzeologije nije slučajan i trenutni izbor kolege Vujovića pokazuje i koautorski rad *Jedno nepoznato svedočanstvo iz ratne 1915. godine: Prvo iskopavanje manastira Banjske,* u kojem se kroz tumačenje i publikovanje arhivske građe baca novo svetlo na prva amaterska iskopavanja manastira Banjske i splet okolnosti koje su pojedinim tada otkrivenim predmetima obezbedile poseban značaj.

Ovde treba pomenuti i koautorski rad *Od informacije do poruke: arheologija i mediji u Srbiji*, (*Etnoantropološki problemi* 9-3 (2014), 609-624), koji se bavi problemima moderne arheologije u Srbiji, njene uloge, ali i percepcije, odnosno iskrivljene slike koja je posredstvom različitih medija formirana u javnosti. U radu je ponuđen nacrt dugoročne strategije kojom bi se postojeći jaz umanjio i javnost na kvalitetniji način upoznala sa misijom i društvenim značajem ove discipline

Uz istraživački rad, dr Miroslav Vujović bio je angažovan i kao urednik međunarodnog zbornika radova u čast prof. dr Aleksandra Jovanovića, *ANTE PORTAM AUREAM: STUDIA IN HONOREM PROFESSORIS ALEKSANDAR JOVANOVIĆ*, (Belgrade 2017)

U zaključku, rad kolege prof. dr Miroslava Vujovića govori o zrelom istraživaču sa jasnim i doslednim fokusom istraživačkog interesovanja, ali i sa sposobnostima širenja u novim relevantnim pravcima arheološke analize. U pogledu nastavnih obaveza, kandidat spada među najrevnosnije nastavnike Odeljenja za arheologiju, sa velikim brojem mentorskih kandidata na diplomskim, master i doktorskim studijama. Uz ove obaveze, dr Vujović iskusno i kvalitetno obavlja uređivačke poslove u časopisima i posebnim publikacijama. Najzad, kvalitet i kvantitet njegovih objavljenih radova od poslednjeg izbora u zvanje u potpunosti odgovara propisanim kriterijumima. Iz svih ovih razloga, smatramo da prof. dr Miroslav Vujović u potpunosti ispunjava uslove da bude izabran u zvanje redovnog profesora na Odeljenju za arheologiju Filozofskog fakulteta u Beogradu i preporučujemo Izbornom veću da ga u ovo zvanje i izabere.

S poštovanjem,

dr Staša Babić, redovni profesor

dr Sofija Petković, naučni savetnik

Arheološki institut, Beograd

dr Dušan Mihailović, redovni profesor